## Pravilnik o izmjeni Pravilnika o EU homologaciji i pojedinačnom odobravanju motornih vozila (izdanje 00)

### NN 56/2011 (20.5.2011.), Pravilnik o izmjeni Pravilnika o EU homologaciji i pojedinačnom odobravanju motornih vozila (izdanje 00)

DRŽAVNI ZAVOD ZA MJERITELJSTVO

1240

Na temelju članka 275. stavak 3. Zakona o sigurnosti prometa na cestama (»Narodne novine„ broj 67/08) ravnatelj Državnog zavoda za mjeriteljstvo donosi

PRAVILNIK

O IZMJENI PRAVILNIKA O EU HOMOLOGACIJI I POJEDINAČNOM ODOBRAVANJU MOTORNIH VOZILA (IZDANJE 00)(\*)[[1]](#footnote-29081-1)

Članak 1.

U Pravilniku o EU homologaciji i pojedinačnom odobravanju motornih vozila (izdanje 00) (»Narodne novine« br. 9/10) Prilog IX. zamjenjuje novim Prilogom IX. koji je sastavni dio ovoga Pravilnika.

Članak 2.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/11-02/11

Urbroj: 558-04-02-11-7

Zagreb, 5. svibnja 2011.

Ravnatelj
dr. sc. Krešimir Buntak, v. r.

**PRILOG IX.**

EU POTVRDA O SUKLADNOSTI

0. CILJEVI

Potvrda o sukladnosti je izjava koju je proizvođač vozila izdao kupcu da mu s njom jamči da je dobiveno vozilo u skladu sa zakonodavstvom koje je na snazi u Europskoj uniji u trenutku njegove proizvodnje.

Potvrda o sukladnosti također omogućuje nadležnim vlastima država članica da registriraju vozila, a da ne moraju zahtijevati od podnositelja da dostavi dodatnu tehničku dokumentaciju.

Za te svrhu, potvrda o skladnosti mora sadržavati:

(a) identifikacijsku oznaku vozila;

(b) točne tehničke značajke vozila (tj. unos raspona vrijednosti u raznim stavkama nije dopušten).

1. OPĆI OPIS

1.1. Potvrda o skladnosti sastoji se od dva dijela:

(a) STRANICA 1., koja se sastoji od proizvođačeve izjave o sukladnosti. Obrazac je zajednički za sve kategorije vozila;

(b) STRANICA 2., koja sadrži tehnički opis glavnih značajki vozila. Obrazac na stranici 2. je prilagođen za svaku kategoriju kojoj pripada vozilo.

1.2. Potvrda o sukladnosti mora se izraditi na formatu ne većem od A4 (210 x 297 mm) ili biti presavijen na format ne veći od A4.

1.3. Bez obzira na odredbe iz točke 0.(b), vrijednosti i jedinice navedene u drugom dijelu su one koje su navedene u homologacijskoj dokumentaciji odgovarajućih propisa. U slučaju provjere sukladnosti proizvodnje, vrijednosti se moraju utvrditi u skladu s postupcima propisanim u odgovarajućim propisima. Dopuštena odstupanja predviđena u tim propisima moraju se uzeti u obzir.

2. POSEBNE ODREDBE

2.1. Uzorak A potvrde o sukladnosti (potpuno vozilo) pokriva vozila koja se mogu upotrebljavati na cesti bez potrebe daljnjeg stupnja njihove homologacije.

2.2. Uzorak B potvrde o sukladnosti (dovršeno vozilo) pokriva vozila koja je potrebno povrgnuti daljnjem stupanju njihove homologacije.

To je uobičajeni rezultat postupka višestupanjske homologacije (npr. autobus koji je proizvođač dogradio u drugom stupnju na šasiji koju je izradio proizvođač vozila).

Dodatni elementi koji su dodavani tijekom višestupanjskog postupka (izrade) moraju se ukratko opisati.

3. Uzorak C potvrde o sukladnosti (nepotpuno vozilo) pokriva vozila za koja je potreban daljnji stupanj njihove homologacije (npr. šasija s kabinom).

Osim za tegljače za poluprikolice, potvrde o sukladnosti koje pokrivaju vozila u obliku šasije s kabinom koja spadaju u kategoriju N, upotrebljava se Uzorak C potvrde o sukladnosti.

(\*) Ovaj Pravilnik preuzima sadržaj Uredbe (EZ) br. 385/2009 od 7. svibnja 2009. kojom se zamjenjuje Prilog IX. Direktive 2007/46/EZ Europskog parlamenta i Vijeća kojom se uspostavlja okvir za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila (okvirna direktiva).

[DIO I.
POTPUNA/DOVRŠENA VOZILA
DIO II.
NEPOTPUNA VOZILA](dodatni/415166.pdf)

Pravilnik, NN 56/2011-1240